Къэралым хуэщхьэпэу
КъыхэтхыкIыныгъэ
Дызэрыщыгъуазэщи, жэпуэгъуэм и 15-м къыщыщIэдзауэ Урысей Федерацэм щокIуэкI, упщIэу къагъэувахэм щхьэж зэрыхуейм хуэдэу жэуап иритыну хуитыныгъэ щиIэ къыхэтхыкIыныгъэхэр.
Абы папщIэ щIыналъэхэм къыщызэрагъэпэщащ дэтхэнэри зэрыхуейуэ зэкIуалIэ хъуну щIыпIэ хэхахэр. Ди республикэр къэтщтэнщи, зи гугъу тщIы Iуэхугъуэр цIыхухэм ящыгъэпсынщIэным хуэгъэзауэ, Къалэн куэд зыгъэзащIэ республикэ центрым къалэхэмрэ къуажэхэмрэ щиIэ и къудамэхэу 12-м я деж къыщызэIуахащ къыхэтхыкIыныгъэхэр хабзэм тету щрагъэкIуэкI щIыпIэ хэхахэр.
Къэрал статистикэмкIэ федеральнэ къулыкъум Кавказ Ищхъэрэ федеральнэ щIыналъэм щиIэ и къудамэм и унафэщIым и къуэдзэ Гъащтэ Аурикэ хъыбар зэрыдигъэщIамкIэ, Къэбэрдей-Балъкъэрым щагъэхьэзыращ къыхэтхыкIыныгъэхэр езыгъэкIуэкIыну IэщIагъэлIхэу мини 2-м нэблагъэ. Абыхэм ящыщ дэтхэнэми Iэрагъэхьащ я лэжьыгъэм зэрыхуэщIам щыхьэт техъуэ дэфтэрхэмрэ зыхуэзэхэм къызэрацIыхуну нагъыщэхэмрэ.
СтатистикэмкIэ къулыкъум щылажьэхэм къыхэтхыкIыныгъэм хэтхэм иджыри зэ ягу къагъэкIыж дуней псом зыщызыукъуэдия Covid 19 узыфэ бзаджэм зэрызыщахъумэн Iэмалхэри фIэкIыпIэншэу къызэрагъэсэбэпыпхъэр. 
Жэпуэгъуэм и 18-м къыщыщIэдзауэ щэкIуэгъуэм и 14-м нэсыху екIуэкIыну къыхэтхыкIыныгъэхэм къитIасэу, фэтэрхэмрэ уней лъапсэхэмрэ къызэхэзыкIухьыну IэщIагъэлIхэм, дэтхэнэми хуэзэу, цIыху 550-м нэблагъэ къызэщIаубыдэну я къалэнщ.
Мыдрейуэ. Интернет IэмалхэмкIэ къыхэтхыкIыныгъэм хэтыну хуейхэм къэрал IуэхутхьэбзэхэмкIэ gosuslugi. ru порталым деж къыщызэрагъэпэща «екIуэлIапIэм» зыщрагъэтхыну хуитыныгъэ яIэщ.
ЛУЦЭ СулътIан.
